Znam da je fudbal biznis i da svašta može da se desi. Volim klub, ali ne zavisi sve samo od mene, poručio je za “Blic” Aleksandar Mitrović.

Foto: Reuters Aleksandar Mitrović

Nakon ispadanja “svraka” u Čempionšip, postavlja se pitanje da li će Mitrović ostati na “Sent Džejms parku”.

- Trenutno živim svoj san u Njukaslu. Nadam se da ću biti u klubu još mnogo godina i da ću postati legenda. Naravno ako me klub bude želeo. Mnoga deca su sanjala da igraju za Real, Barsu, Mančester, dok sam ja oduvek samo želeo da nosim dres Partizana, Njukasla i reprezentacije. Nadam se ostanku - jasan je Mitrogol.

Golovi, spektakularne proslave, ali i isključenja su obeležili debitantsku godinu Aleksandra Mitrovića u Engleskoj. Ipak, on je uvek imao podršku navijača i doživeo je da mu već prve godine pevaju pesme.

- Tako to kod mene obično biva, uradim za jednu sezonu ono što mnogi ne urade u čitavoj karijeri. Na ličnom planu sam zadovoljan, mogao sam da dam koji gol više, ali sam, ipak, debitovao u najjačoj ligi na svetu. Žalim zbog ispadanja, ali Njukasl je preveliki klub i nadam se da ćemo se brzo vratiti u elitu.

Koliko je Mitrović živopisna ličnost pokazao je meč protiv velikog rivala Sanderlenda, na kom je bivši napadač Partizana dao gol, proslavio ga sa navijačem koji je uleteo na teren, te zaradio povredu glave nakon koje je insistirao da se vrati na teren. I sve to za manje od 90 minuta.

Ipak, naš reprezentativac će pored golova ostati upamćen i po crvenim kartonima. Dva puta je isključen - protiv Arsenala i Totenhema. Ekipu je protiv “pevaca” ostavio na cedilu pri vođstvu od 2:1, kada je otvorenim đonom startovao na Kajla Vokera.

- Hteo sam da se postavim i zagradim loptu, ali sam ga zakačio kramponima. Na snimku izgleda mnogo ozbiljnije nego što je zaista bilo. Ali eto, podigla se velika prašina pošto sam ja u pitanju. Start nad Matićem prošle godine je bio triput oštriji od mog, a tada protivnički igrač nije dobio ni žuti karton.

Foto: Reuters Aleksandar Mitrović

Ugovor na četiri godine

Naš reprezentativac je letos došao na “Sent Džejms park” iz Anderlehta za 18,5 miliona evra i potpisao je petogodišnji ugovor. Ukoliko bude odlazio iz Njukasla, teško je verovati da će to biti za manji iznos od pomenutog.

Devet golova u Premijer ligi

Aleksandar Mitrović je imao dobar golgeterski učinak u prvoj sezoni u Premijer ligi. Na terenu se našao u 34 prvenstvena meča i postigao je devet golova. Ipak, treba napomenuti da Mitrović nije na svim utakmicama bio starter.

(Milan Zarić)